445/2004

V var gefið að sök hraðakstur og að hafa ekið sviptur ökurétti. V neitaði fyrri sakargiftunum en viðurkenndi þær síðari. Hélt hann því fram að við hraðamælinguna hefði ekki verið farið eftir verklagsreglum ríkislögreglustjóra um hraðamælingar með ratsjá. Talið var að ekkert hefði komið fram sem rýrði sönnunargildi mælingarinnar og var V því sakfelldur fyrir brotið. Með vísan til sakaferils hans og 77. gr. almennra hegningarlaga nr. 19/1940 var V gert að sæta fangelsi í fimm mánuði.

Dómur Hæstaréttar.

Mál þetta dæma hæstaréttardómararnir I-kvk-nf B-kvk-nf, J-kk-nf S-kk-nf G-kk-nf og Ó-kk-nf B-kk-nf Þ-kk-nf.

Ríkissaksóknari skaut málinu til Hæstaréttar 3. nóvember 2004 í samræmi við yfirlýsingu ákærða um áfrýjun, en jafnframt af hálfu ákæruvalds, sem krefst þess nú að héraðsdómur verði staðfestur.

Ákærði krefst aðallega sýknu af sakargiftum um hraðakstur og mildunar refsingar vegna aksturs sviptur ökurétti en til vara að refsing vegna beggja brotanna verði milduð.

Eins og fram kemur í hinum áfrýjaða dómi ók ákærði bifreiðinni MR 627 austur Álfhólsveg í Kópavogi, á vegarkafla við hús nr. 20 a, að morgni 24. maí 2004. Mældi lögregla ökuhraða bifreiðarinnar þar klukkan 10.41 með ratsjá, sem sýndi 60 km á klukkustund. Er ákærða gefið að sök að hafa á áðurnefndum vegarkafla ekið með 57 km hraða á klukkustund að teknu tilliti til vikmarka, en þar var leyfður hámarkshraði 30 km á klukkustund. Ákærði neitar þessum sakargiftum en viðurkennir að hafa ekið sviptur ökurétti umrætt sinn. Hann reisir sýknukröfu sína varðandi hraðaksturinn meðal annars á því að við radarmælinguna hafi ekki verið farið eftir 6. gr. verklagsreglna ríkislögreglustjóra um hraðamælingar með ratsjá. Í henni segir að við upphaf og lok hraðamælinga skuli ávallt prófa ratsjá samkvæmt fyrirmælum framleiðanda. Standi hraðamæling lengur yfir en eina klukkustund í senn skuli prófa ratsjá á klukkustundar fresti. Af gögnum málsins er ljóst að lögreglumennirnir sem stóðu að hraðamælingunni prófuðu ratsjána með hefðbundnum hætti í samræmi við áðurnefnd fyrirmæli og verklagsreglur, bæði fyrir mælinguna og á ný áður en þeir héldu áfram mælingum síðar um daginn. Ekkert er fram komið í málinu sem rýrir sönnunargildi þessarar hraðamælingar. Að þessu gættu og að öðru leyti með vísan til forsendna héraðsdóms verður hann staðfestur um sakfellingu ákærða.

Á árunum 1981 og 1983 hlaut ákærði þrívegis refsingu fyrir akstur án ökuréttar. Í október 1992 gekkst hann undir sátt með greiðslu sektar fyrir slíkt brot. Í febrúar 1994 var hann dæmdur í 30 daga fangelsi fyrir sams konar brot. Með dómi Hæstaréttar 2. júní 1994 var hann dæmdur í fjögurra mánaða fangelsi fyrir akstur án ökuréttar og ölvun við akstur auk brota gegn áfengislögum en var jafnframt sviptur ökurétti ævilangt frá 28. janúar sama ár. Þá var hann dæmdur í október 1997 í tveggja mánaða fangelsi fyrir akstur án ökuréttar. Næst var hann dæmdur fyrir slíkt brot í apríl 1999 í fjögurra mánaða fangelsi og loks í fimm mánaða fangelsi með dómi Hæstaréttar 14. september 2000. Með þeim dómi var hann jafnframt sakfelldur fyrir ölvun við akstur, brot gegn 1. mgr., sbr. 2. mgr. 45. gr. umferðarlaga nr. 50/1987 með áorðnum breytingum. Voru þá liðin rúm sex ár frá því hann var síðast dæmdur fyrir ölvun við akstur. Má því miða við að refsing fyrir það brot eitt og sér hefði ekki orðið þyngri en sekt. Við ákvörðun refsingar ákærða verður litið til þessa sakaferils og 77. gr. almennra hegningarlaga nr. 19/1940. Þykir hún hæfilega ákveðin fangelsi í fimm mánuði, en ekki kemur til álita að dæma ákærða jafnframt til greiðslu sektar.

Ákærði verður dæmdur til að greiða allan sakarkostnað málsins í héraði og áfrýjunarkostnað þess, þar með talin málsvarnarlaun skipaðs verjanda síns á báðum dómstigum, H-kk-ef I-kk-ef hæstaréttarlögmanns, samtals 200.000 krónur.

Dómsorð:

Ákærði, V-kk-nf G-kk-nf B-kk-nf, sæti fangelsi í fimm mánuði.

Ákærði greiði allan sakarkostnað málsins í héraði og áfrýjunarkostnað þess, þar með talin málsvarnarlaun skipaðs verjanda síns á báðum dómstigum, H-kk-ef I-kk-ef hæstaréttarlögmanns, samtals 200.000 krónur.